
RAPORT DE SPECIALITATE
     Privind aprobarea încheierii Protocolului de colaborare între Primăria Municipiului Timişoara şi Spitalul Clinic Municipal de Urgenţă Timişoara în vederea sprijinirii implementării Proiectului POCU 136480 în  Municipiul Timișoara 
Având în vedere Referatul de aprobare nr. SC2021- 10593/16.04.2021 al Primarului Municipiului Timişoara, Dominic Fritz prin care se propune adoptarea unei Hotărâri a Consiliului Local al Municipiului Timişoara privind încheierea unui Protocol de colaborare între Primăria Municipiului Timişoara şi Spitalul Clinic Municipal de Urgenţă Timişoara în vederea sprijinirii implementării Proiectului POCU 136480 în Municipiul Timișoara.
Luând în considerare solicitarea Spitalului Clinic Municipal de Urgenţă Timişoara cu nr.E-771/9.02.2021, înregistrată la Primăria Municipiului Timişoara cu nr.SC2021-004407/17.02.2021 prin care se solicită încheierea unui protocol de colaborare pentru a sprijini implementarea Proiectului ”Fii responsabilă de sănătatea ta - programe regionale de prevenţie, depistare precoce, diagnostic şi tratament precoce al cancerului de sân - etapa II - Regiunile de dezvoltare: Nord-Vest, Vest” Cod Apel POCU/760/4.9 Cod My SMIS 136480, proiect european implementat de către Spitalul Clinic Municipal de Urgenţă Timişoara în parteneriat cu Institutul Oncologic Prof. Dr. Ion Chiricuţă" Cluj-Napoca. Precizăm faptul că Institutul Oncologic Prof. Dr. Ion Chiricuţă" Cluj-Napoca - Lider de proiect împreună cu Spitalul Clinic Municipal de Urgenţă Timişoara - Partener de proiect, implementează în parteneriat un Program bi-regional (la nivelul Regiunii Nord Vest şi Regiunii Vest) de prevenţie care are drept scop creşterea numărului de persoane care beneficiază de programe de sănătate şi de servicii orientate către prevenţie, depistare precoce (screening), diagnostic şi tratament precoce pentru cancerul de sân.
Prin proiect se vor înfiinţa şi funcţiona două centre, Centrul regional de prevenţie, depistare precoce, diagnostic şi tratament precoce al cancerului de sân la Cluj-Napoca în cadrul Institutului Oncologic Prof. Dr. Ion Chiricuţă" Cluj Napoca şi Centrul regional de preventie, depistare precoce, diagnostic și tratament precoce al cancerului de sân la Timişoara în cadrul Spitalului Clinic Municipal de Urgenţă Timişoara.
Grupul ţintă al proiectului cuprinde 40.000 de femei, aparţinând atât Regiunii Nord- Vest, cât şi Regiunii Vest, cu vârsta cuprinsă între 50 şi 69 de ani şi cu domiciliul în România într-una din zonele vizate de proiect, respectiv Nord Vest sau Vest. Pentru Regiunea Vest grupul ţintă este de 13.000 de persoane cu varsta între 50 si 69 de ani .
Se vor efectua mamografii gratuite cu ajutorul unei Unităţi Mobile dotate cu mamograf mobil care va fi achiziţionată prin proiect şi va fi folosită de către ambele spitale partenere. Spitalul Clinic Municipal de Urgenţă Timişoara va fi dotat prin proiect cu un mamograf digital care va fi folosit în acelaşi scop. Pacientele depistate cu cancer mamar sau cu suspiciune de cancer mamar vor fi tratate de medicii celor două spitale partenere de proiect.

Valoarea totală eligibilă a proiectului - 38.255.781,03 lei din care cheltuieli directe eligibile aferente proiectului - 35.008.804,99 lei şi cheltuieli de tip FEDR - 3.494.157,99 lei.
Programul naţional de screening pentru cancerul de sân este un program de screening populaţional efectuat la femei cu vârsta cuprinsă între 50 şi 69 de ani. Acest tip de screening presupune ca întreaga populaţie din categoria vârstă vizată în teritoriul unde se derulează programul de screening să fie invitată să efectueze testul de screening, la intervale de timp prestabilite. Prezentul proiect prevede realizarea activităţii de identificare, informare, mobilizare şi de acordare de sprijin pentru grupul ţintă beneficiar al serviciilor de screening la nivelul regiunilor Nord - Vest şi Vest. Grupul ţintă pentru Regiunea Vest este de 13.000 de persoane cu varsta între 50 si 69 de ani.
Programul de screening va asigura totalitatea investigaţiilor necesare stabilirii unui diagnostic final. Cazurile la care se infirmă diagnosticul de cancer se vor întoarce în programul obişnuit de screening. Cazurile la care în urma investigaţiilor suplimentare se identifică prezenţa unui cancer de sân vor fi incluse în Programul Naţional de Oncologie gestionat de Casa Naţională de Asigurări de Sănătate.
Responsabilitatea pentru asigurarea sănătăţii publice revine Ministerului Sănătăţii, direcţiilor de sănătate publică judeţene şi a municipiului Bucureşti şi altor structuri de specialitate ale Ministerului Sănătăţii, Casei Naţionale de Asigurări de Sănătate, denumită în continuare CNAS, structurilor de specialitate din cadrul ministerelor şi instituţiilor cu reţea sanitară proprie, precum şi autorităţilor din administraţia publică locală.
Ţinând cont de obiectul protocolului de colaborare, respectiv, stabilirea şi dezvoltarea relaţiilor de colaborare dintre părţi conform competenţelor deţinute de acestea în temeiul actelor normative, în conformitate cu care sunt organizate şi funcţionează, pentru realizarea în comun a obiectivului general al proiectului, respectiv creşterea numărului de persoane care beneficiază de programe de sănătate şi de servicii orientate către prevenţie, depistare precoce (screening), diagnostic şi tratament precoce pentru principalele patologii în Regiunea Vest privind implementarea proiectului ”Fii responsabilă de sănătatea ta - programe regionale de prevenţie, depistare precoce, diagnostic si tratament precoce al cancerului de sân - etapa II - Regiunile de dezvoltare: Nord-Vest, Vest”.
Potrivit art.2 alin.(1) şi alin.(2) din Legea nr.95/2006 privind reforma în domeniul sănătăţii, republicată, actualizată, asistenţa de sănătate publică reprezintă efortul organizat al societăţii în vederea protejării şi promovării sănătăţii populaţiei. Asistenţa de sănătate publică se realizează prin ansamblul măsurilor politico-legislative, al programelor şi strategiilor adresate determinanţilor stării de sănătate, precum şi prin organizarea instituţiilor pentru furnizarea tuturor serviciilor necesare.
În conformitate cu alin.2 lit.d) coroborate cu alin.7 lit.c) ale art.129 din OUG nr.57/2019 privind Codul administrativ, în exercitarea atribuţiilor, consiliul local asigură, potrivit competenţelor sale şi în condiţiile legii, cadrul necesar pentru furnizarea serviciilor publice de interes local privind sănătatea.
Având în vedere faptul că imobilele - construcţii şi teren, situate în Timişoara, în care îşi desfăşoară Spitalul Clinic Municipal de Urgenţă Timişoara  activitatea sunt proprietatea publică a Municipiului Timişoara şi sunt date în administrarea  spitalului.
     Având în vedere prevederile legale expuse în prezentul raport, apreciem că proiectul de hotărâre privind aprobarea încheierii Protocolului de colaborare între Primăria Municipiului Timişoara şi Spitalul Clinic Municipal de Urgenţă Timişoara în vederea sprijinirii implementării Proiectului POCU 136480 în Municipiul Timișoara, îndeplineşte condiţiile pentru a fi supus dezbaterii Consiliului Local al Municipiului Timişoara.


  ŞEF SERVICIU					                               CONSILIER,		
   Anca Lăudatu                                                              	          Ioana Ciucur

